Pressemelding fra POWER Norge AS

23. august 2019

**POWER åpnet i Trondheim: - Vi omsatte for 25.000 kroner i minuttet!**

**Torsdag ettermiddag åpnet POWER sin splitter nye butikk på Lade i Trondheim, nærmere bestemt Hangaren i Håkons VII’s gate.**

**– Vi omsatte for 25.000 kroner i minuttet de første par timene, sier en lykkelig POWER-sjef Anders Nilsen som er takknemlig for den gode mottakelsen fra trønderne.**

**Tusenvis i kø**

Den nye butikken åpnet dørene klokken 14, og kundene ble sluppet inn puljevis på grunn av den store pågangen.

– Med et besøk av tusenvis av kunder på åpningsdagen, så det er tydelig at trønderne elsker åpningskupp på allerede lave nettpriser, sier Nilsen.

I løpet av åpningsdagen ble det blant annet solgt 296 TV-er, 100 Macbooks, 350 PC-er, 164 mobiler og 379 støvsugere.

– Kjøkkenmaskiner var også svært populært, og vi solgte hele 278 stykker. Denne helga blir det nok ekstra mange som våkner opp til hjemmelagde rundstykker, sier POWER-sjefen med et smil.

**Kake av sjokolade på Lade**

Ingen åpningsfest uten kake og pølser. Da butikken stengte sent torsdag kveld hadde det blitt fortært 2500 pølser, 150 liter kaffe og to paller med kake av sjokolade ­– på Lade.

– Trønderne har igjen tatt POWER godt i mot, og vi er utrolig takknemlige for den varme mottakelsen, sier en fornøyd POWER-sjef Anders Nilsen.

Salgstall for åpningen av POWER Lade i Trondheim:

* 296 TV-er
* 365 hodetelefoner
* 350 PC-er
* 75 vaskemaskiner
* 42 tørketromler
* 164 telefoner
* 379 støvsugere
* 297 barbermaskiner
* 278 kjøkkenmaskiner